b'\n_START_ARTICLE_\nK-141 Kursk\n_START_SECTION_\nBaggrund\n_START_PARAGRAPH_\nArbejdet p\xc3\xa5 ub\xc3\xa5den Kursk begyndte i 1990 i Severodvinsk n\xc3\xa6r Arkhangelsk. S\xc3\xb8sat i 1994 og hejste kommando i december samme \xc3\xa5r. Ub\xc3\xa5den var den n\xc3\xa6stsidste af den store Oscar II-klasse der blev godkendt i Sovjet\xc3\xa6raen. Ub\xc3\xa5den er 154 meter lang og fire etager h\xc3\xb8j og er dermed den st\xc3\xb8rste angrebsub\xc3\xa5d nogensinde bygget. Formskroget, konstrueret af 8,5 mm tykt rustfrit st\xc3\xa5l med h\xc3\xb8jt indhold af nikkel og Krom, var exceptionelt modstandsdygtig overfor korrosion og havde samtidig en lav magnetisk udstr\xc3\xa5ling. Dette bevirkede at ub\xc3\xa5den havde en lav magnetisk signatur der vanskeligt kunne registreres p\xc3\xa5 et MAD-systemer. I mellemrummet mellem formskroget og det 50,8 mm tykke trykskrog var der et to meter stort mellemrum._NEWLINE_Kursk h\xc3\xb8rte under den russiske Nordfl\xc3\xa5de der havde lidt under budgetnedsk\xc3\xa6ringer igennem 1990\'erne. Mange af fl\xc3\xa5dens ub\xc3\xa5de l\xc3\xa5 langs kaj og rustede ved fl\xc3\xa5destationen Zapadnaja Litsa i Andrejevabugten, 100 kilometer fra Murmansk. Kun det allermest n\xc3\xb8dvendige udstyr blev vedligeholdt s\xc3\xa5som eksempelvis redningsudstyret. Nordfl\xc3\xa5dens matroser havde ikke f\xc3\xa5et l\xc3\xb8n siden midten af 1990\'erne. Slutningen p\xc3\xa5 \xc3\xa5rtusindet bet\xc3\xb8d dog en ren\xc3\xa6ssance for fl\xc3\xa5den; I 1999 udf\xc3\xb8rte Kursk en vellykket efterretningsmission og overv\xc3\xa5gede den amerikanske 6. fl\xc3\xa5des aktiviteter under Kosovokrigen. I august 2000 udf\xc3\xb8rte man den st\xc3\xb8rste fl\xc3\xa5de\xc3\xb8velse siden Sovjetunionens sammenbrud hvor fire angrebsub\xc3\xa5de, slagkrydseren Pjotr Velikij ("Peter den Store") og en flotille andre skibe deltog.\n_START_SECTION_\nEksplosionen\n_START_PARAGRAPH_\nKursk sejlede til havs for at deltage i en \xc3\xb8velse med Pjotr Velikij, hvor Kursk skulle affyre et antal \xc3\xb8velsestorpedoer mod slagkrydseren. Den 12. august 2000 klokken 11.28 lokal tid (07.28 Zulu), opstod der en eksplosion under forberedelserne til at affyre torpedoerne. Den eneste trov\xc3\xa6rdige rapport ansl\xc3\xa5r at det var en fejl i en brintoveriltefremdrevet torpedo. Det er ansl\xc3\xa5et at HTP, en s\xc3\xa6rlig koncentreret slags brintoverilte brugt som br\xc3\xa6ndstof til torpedoer sivede igennem rust i torpedoen. En lignende eksplosion var efter sigende ogs\xc3\xa5 skyld i tabet af HMS Sidon i 1955._NEWLINE_Den kemiske eksplosion fra torpedoen detonerede med en kraft svarende til 100\xe2\x80\x93250 kg Trotyl og m\xc3\xa5lte 2,2 p\xc3\xa5 Richterskalaen. Ub\xc3\xa5den sank p\xc3\xa5 relativt lavt vand, 108 meters dybde, cirka 135 kilometer fra Severomorsk p\xc3\xa5 koordinaterne 69,40N 037,35\xc3\x98. Yderligere en eksplosion opstod 135 sekunder efter den f\xc3\xb8rste og m\xc3\xa5lte mellem 3,5 og 4,4 p\xc3\xa5 Richterskalaen, svarende til 3-7 tons trotyl.\n_START_SECTION_\nRedningsfors\xc3\xb8g\n_START_PARAGRAPH_\nSelvom redningsfors\xc3\xb8g blev tilbudt fra Royal Navy og Sj\xc3\xb8forsvarets specialuddannede redningshold mistede alle 118 bes\xc3\xa6tningsmedlemmer livet om bord p\xc3\xa5 Kursk. Rusland takkede i starten nej til alle udenlandske redningstilbud. Det russiske admiralitet antydede at st\xc3\xb8rstedelen af bes\xc3\xa6tningen d\xc3\xb8de senest et par minutter efter eksplosionen \xe2\x80\x93 disse antydninger anses dog af udenlandske observat\xc3\xb8rer som v\xc3\xa6rende en politisk man\xc3\xb8vre._NEWLINE_Kaptajnl\xc3\xb8jtnant Dmitrij Kolesnikov, en af de overlevne fra den f\xc3\xb8rste eksplosion overlevede i afsnit 9, der er placeret helt agter. Redningsfolk fandt et antal noter p\xc3\xa5 hans krop skrevet efter eksplosionen. Disse noter viste at 23 andre s\xc3\xb8m\xc3\xa6nd var i samme situation som ham._NEWLINE_Efterf\xc3\xb8lgende var der en st\xc3\xb8rre debat om hvor l\xc3\xa6nge bes\xc3\xa6tningen p\xc3\xa5 ub\xc3\xa5den havde overlevet. Enkelte, is\xc3\xa6r fra russisk side, mener at de d\xc3\xb8de ganske hurtigt. P\xc3\xa5 en Oscar II-ub\xc3\xa5d er det normalt at vand tr\xc3\xa6nger ind gennem skrueakslen og p\xc3\xa5 100 meters dybde ville det have v\xc3\xa6ret umuligt at standse. Andre pointerer at adskillige kanistre med Kaliumhyperoxid, der bruges til kemisk at skabe ilt, blev fundet n\xc3\xa6r de overlevende da ub\xc3\xa5den blev h\xc3\xa6vet hvilket antyder at de kunne have v\xc3\xa6ret i live i dagevis. Kolesnikov\'s sidste note er dateret 15.15 hvilket viser at han og de andre i afsnittet var i live mindst fire timer efter eksplosionen._NEWLINE_Disse kanistre anses dog ogs\xc3\xa5 for at have medvirket til at fremskynde d\xc3\xb8den da en s\xc3\xb8mand ved et uheld kom til at f\xc3\xa5 en kanister i kontakt med havvand hvilket resulterede i en kemisk reaktion og en efterf\xc3\xb8lgende brand. Den officielle unders\xc3\xb8gelse viser at enkelte personer overlevede branden ved at springe i vandet der p\xc3\xa5 dette tidspunkt stod cirka en meter over d\xc3\xb8rken. Branden opbrugte dog det resterende ilt i omr\xc3\xa5det og de overlevende fra branden d\xc3\xb8de efterf\xc3\xb8lgende af iltmangel._NEWLINE_Mens tragedien om Kursk fandt sted i Barentshavet, ventede Ruslands dav\xc3\xa6rende pr\xc3\xa6sident Vladimir Putin, til trods for \xc3\xb8jeblikkeligt at v\xc3\xa6re informeret om situationen, fem dage f\xc3\xb8r han afbr\xc3\xb8d sin ferie i sit officielle sommerhus i byen Sotji p\xc3\xa5 Sortehavskysten og kommenterede tabet af ub\xc3\xa5den. Et \xc3\xa5r senere sagde han: "Jeg skulle nok have vendt tilbage til Moskva \xc3\xb8jeblikkeligt, men det ville ikke have \xc3\xa6ndret noget. Jeg havde de samme kommunikationsmuligheder i Sotji som i Moskva, men fra et PR-synspunkt skulle jeg have vist et \xc3\xb8nske om at vende hurtigt tilbage til Moskva."\n_START_SECTION_\nH\xc3\xa6vning\n_START_PARAGRAPH_\nEt konsortium best\xc3\xa5ende af de nederlandske firmaer Mammoet og Smit International h\xc3\xa6vede Kursk og bj\xc3\xa6rgede de d\xc3\xb8de ved hj\xc3\xa6lp af prammen Giant 4, tre af de omkomne var dog for sv\xc3\xa6rt forbr\xc3\xa6ndte til at blive sikkert identificeret. Varmen genereret af den f\xc3\xb8rste eksplosion resulterede i detonationen af spr\xc3\xa6nghovederne i yderligere 5-7 torpedoer, der kunne m\xc3\xa5les p\xc3\xa5 et geologisk seismograf i omr\xc3\xa5det._NEWLINE_Under bj\xc3\xa6rgningsoperationen havde man adskillige bekymringer; armerede krydsermissiler, ustabile torpedoer, str\xc3\xa5ling fra de to kernereaktorer. Nuklearkonsulenten John Large fra London foretog en risikovurdering der l\xc3\xb8bende blev tilpasset efterh\xc3\xa5nden som bj\xc3\xa6rgningsprocessen foregik og flere data blev tilg\xc3\xa6ngelige._NEWLINE_Russiske embedsm\xc3\xa6nd ben\xc3\xa6gtede p\xc3\xa5 det kraftigste at ub\xc3\xa5dens SS-N-19 krydsermissiler var udstyret med atomare spr\xc3\xa6nghoveder \xe2\x80\x93 der har dog heller ikke v\xc3\xa6ret noget der har antydet der modsatte. Da bj\xc3\xa6rgningsoperationen lykkedes i 2001 var der frygt for at flytningen af ub\xc3\xa5den kunne udl\xc3\xb8se flere eksplosioner. Frygten opstod da man var n\xc3\xb8dt til at sk\xc3\xa6re skibets bov af ved at bruge et wolframkarbid-belagt kabel. Dette kabel kunne potentielt skabe gnister der kunne ant\xc3\xa6nde lommer af brandfarlige gasser s\xc3\xa5som hydrogen. De dele af ub\xc3\xa5den der blev h\xc3\xa6vet blev bugseret til Severomorsk og placeret i en flydedok hvor man foretog omfattende havariunders\xc3\xb8gelser._NEWLINE_Det resterende af Kursk\'s reaktorkammer blev sl\xc3\xa6bt til Saydabugten p\xc3\xa5 Kolahalv\xc3\xb8en \xe2\x80\x93 hvor flere end 50 andre reaktorkamre befandt sig efter v\xc3\xa6rftet havde t\xc3\xb8mt reaktoren for br\xc3\xa6ndsel i starten af 2003. Resten af skibet blev derefter skrottet._NEWLINE_Skibets forreste afsnit var det eneste der ikke blev bj\xc3\xa6rget og blev efterf\xc3\xb8lgende bortspr\xc3\xa6ngt i 2002. Kun sm\xc3\xa5 effekter fra det afsnit blev bj\xc3\xa6rget (stykker af torpedoer, torpedor\xc3\xb8r osv).'